CELEX: 32018D0013
Language: ro
Date: 2017-12-18 00:00:00
Title: Decizia (UE) 2018/13 a Consiliului din 18 decembrie 2017 privind poziția care urmează să fie adoptată, în numele Uniunii Europene, în cadrul Consiliului de stabilizare și de asociere UE-Serbia în ceea ce privește participarea Serbiei în calitate de observator la activitatea Agenției pentru Drepturi Fundamentale a Uniunii Europene și modalitățile de participare, în cadrul stabilit prin Regulamentul (CE) nr. 168/2007

9.1.2018   
            
            
               RO
            
            
               Jurnalul Oficial al Uniunii Europene
            
            
               L 4/5
            
         DECIZIA (UE) 2018/13 A CONSILIULUI
   din 18 decembrie 2017
   privind poziția care urmează să fie adoptată, în numele Uniunii Europene, în cadrul Consiliului de stabilizare și de asociere UE-Serbia în ceea ce privește participarea Serbiei în calitate de observator la activitatea Agenției pentru Drepturi Fundamentale a Uniunii Europene și modalitățile de participare, în cadrul stabilit prin Regulamentul (CE) nr. 168/2007
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 352 coroborat cu articolul 218 alineatul (9),
   având în vedere propunerea Comisiei Europene,
   întrucât:
   
               (1)
            
            
               Consiliul European de la Luxemburg din decembrie 1997 a considerat participarea la agențiile Uniunii un mijloc de accelerare a strategiei de preaderare. Concluziile respectivului Consiliului European precizează că „statele candidate pot participa la agențiile Uniunii, în urma unei decizii adoptate de la caz la caz”.
            
         
               (2)
            
            
               Regulamentul (CE) nr. 168/2007 al Consiliului (1) prevede faptul că Agenția pentru Drepturi Fundamentale a Uniunii Europene („agenția”) este deschisă participării țărilor candidate în calitate de observatori.
            
         
               (3)
            
            
               Serbia împărtășește obiectivele agenției și subscrie la domeniile de activitate și la descrierea misiunilor agenției, așa cum sunt prevăzute în Regulamentul (CE) nr. 168/2007.
            
         
               (4)
            
            
               Obiectivul final al Serbiei îl constituie aderarea la Uniunea Europeană, iar participarea în cadrul agenției va ajuta Republica Serbia să îndeplinească respectivul obiectiv,
            
         ADOPTĂ PREZENTA DECIZIE:
   Articol unic
   Poziția care urmează să fie adoptată în numele Uniunii Europene în cadrul Consiliului de stabilizare și de asociere UE-Serbia în ceea ce privește participarea Serbiei în calitate de observator la activitatea Agenției pentru Drepturi Fundamentale a Uniunii Europene și modalitățile de participare, în cadrul stabilit prin Regulamentul (CE) nr. 168/2007, are la bază proiectul de decizie a Consiliului de stabilizare și de asociere UE-Serbia atașat la prezenta decizie.
   
      Adoptată la Bruxelles, 18 decembrie 2017.
      
         
            Pentru Consiliu
         
         
            Președintele
         
         K. SIMSON
      
   
   
      (1)  Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (JO L 53, 22.2.2007, p. 1).
   
      PROIECT
      DECIZIA NR. …/2016 A CONSILIULUI DE STABILIZARE ȘI DE ASOCIERE UE - SERBIA
      din …
      privind participarea Serbiei în calitate de observator la actvitatea Agenției pentru Drepturi Fundamentale a Uniunii Europene și modalitățile de participare, în cadrul stabilit prin Regulamentul (CE) nr. 168/2007
      CONSILIUL DE STABILIZARE ȘI DE ASOCIERE UE-SERBIA,
      având în vedere Acordul de stabilizare și de asociere dintre Comunitățile Europene și statele membre ale acestora, pe de o parte, și Republica Serbia, pe de altă parte (1),
      având în vedere Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (2), în special articolul 28,
      întrucât:
      
                  (1)
               
               
                  Consiliul European de la Luxemburg din decembrie 1997 a considerat participarea la agențiile Uniunii un mijloc de accelerare a strategiei de preaderare. Concluziile respectivului Consiliului European precizează că „statele candidate pot participa la agențiile Uniunii, în urma unei decizii adoptate de la caz la caz”.
               
            
                  (2)
               
               
                  Serbia împărtășește obiectivele stabilite în ceea ce privește Agenția pentru Drepturi Fundamentale a Uniunii Europene („agenția”) și subscrie la domeniile de activitate și la descrierea misiunilor agenției prevăzute în Regulamentul (CE) nr. 168/2007 al Consiliului.
               
            
                  (3)
               
               
                  Ar trebui ca agenția să trateze, în temeiul articolului 3 alineatul (1) din Regulamentul (CE) nr. 168/2007, aspecte legate de drepturile fundamentale din Serbia, în măsura în care acest lucru este necesar pentru alinierea progresivă a legislației acestei țări la dreptul Uniunii.
               
            
                  (4)
               
               
                  Prin urmare, Serbiei ar trebui să i se permită să participe în calitate de observator la activitatea agenției și ar trebui să fie precizate modalitățile de participare, inclusiv prevederile privind participarea la inițiativele puse în practică de agenție, contribuțiile financiare și personalul.
               
            
                  (5)
               
               
                  În conformitate cu articolul 12 alineatul (2) litera (a) și cu articolul 82 alineatul (3) litera (a) din Regimul aplicabil celorlalți agenți ai Uniunii Europene, adoptat prin Regulamentul (CEE, Euratom, CECO) nr. 259/68 al Consiliului (3), directorul agenției poate autoriza, în mod excepțional, angajarea resortisanților din Serbia care beneficiază pe deplin de drepturile lor civice,
               
            ADOPTĂ PREZENTA DECIZIE:
      Articolul 1
      Serbia, în calitatea sa de țară candidată, participă ca observator în cadrul Agenției pentru Drepturi Fundamentale a Uniunii Europene, înființată prin Regulamentul (CE) nr. 168/2007.
      Articolul 2
      (1)   Agenția poate trata, în temeiul articolului 3 alineatul (1) din Regulamentul (CE) nr. 168/2007 al Consiliului, aspecte legate de drepturile fundamentale din Serbia, în măsura în care acest lucru este necesar pentru alinierea progresivă a legislației acestei țări la dreptul Uniunii.
      (2)   În acest scop, agenția poate desfășura în Serbia misiunile prevăzute la articolele 4 și 5 din Regulamentul (CE) nr. 168/2007.
      Articolul 3
      Serbia contribuie financiar la activitățile agenției prevăzute la articolul 4 din Regulamentul (CE) nr. 168/2007 în conformitate cu anexa la prezenta decizie.
      Articolul 4
      (1)   Serbia numește un observator și un observator supleant care îndeplinesc criteriile prevăzute la articolul 12 alineatul (1) din Regulamentul (CE) nr. 168/2007. Aceștia participă la lucrările Consiliului de administrație în condiții de egalitate cu membrii și membrii supleanți numiți de statele membre, însă nu au drept de vot.
      (2)   Serbia numește un funcționar guvernamental în calitate de agent național de legătură, după cum se prevede la articolul 8 alineatul (1) din Regulamentul (CE) nr. 168/2007.
      (3)   În termen de patru luni de la intrarea în vigoare a prezentei decizii, Serbia transmite Comisiei Europene numele, calificările și datele de contact ale persoanelor menționate la alineatele (1) și (2).
      Articolul 5
      Datele furnizate agenției sau comunicate de către aceasta pot fi publicate și sunt puse la dispoziția publicului, cu condiția ca nivelul protecției informațiilor confidențiale în Serbia să fie similar cu cel din cadrul Uniunii.
      Articolul 6
      Agenția beneficiază în Serbia de capacitate juridică egală cu cea acordată persoanelor juridice în temeiul legislației Serbiei.
      Articolul 7
      Pentru a permite agenției și personalului acesteia să își îndeplinească atribuțiile, Serbia acordă privilegii și imunități identice cu cele prevăzute în articolele 1-4, 5, 6, 10-13, 15, 17 și 18 din Protocolul nr. 7 privind privilegiile și imunitățile Uniunii Europene, anexat la Tratatul privind Uniunea Europeană și la Tratatul privind funcționarea Uniunii Europene.
      Articolul 8
      Părțile iau toate măsurile de ordin general sau special necesare pentru a-și îndeplini obligațiile care le revin în temeiul prezentei decizii și le notifică Consiliului de stabilizare și de asociere.
      Articolul 9
      Prezenta decizie intră în vigoare în prima zi a lunii următoare datei adoptării.
      
         Adoptată la…,
         
            
               Pentru Consiliul de stabilizare și de asociere UE-Serbia
            
            
               Președintele
            
         
      
      
         (1)  JO L 278, 18.10.2013, p. 16.
      
         (2)  JO L 53, 22.2.2007, p. 1.
      
         (3)  JO L 56, 4.3.1968, p. 1.
   
   
      ANEXĂ
      CONTRIBUȚIA FINANCIARĂ A SERBIEI ÎN CADRUL AGENȚIEI PENTRU DREPTURI FUNDAMENTALE A UNIUNII EUROPENE
      
               
                  (1)
               
               
                  Contribuția financiară a Serbiei la bugetul general al Uniunii Europene în vederea participării la Agenția pentru Drepturi Fundamentale a Uniunii Europene („agenția”), după cum se prevede la punctul 2, reprezintă totalitatea costurilor aferente participării pentru primii trei ani. Începând cu al patrulea an, sumele vor fi determinate în conformitate cu punctul 6.
               
            
               
                  (2)
               
               
                  Contribuția financiară a Serbiei la bugetul general al Uniunii pentru primii trei ani este următoarea:
                  
                              Anul 1:
                           
                           
                              180 000  EUR
                           
                        
                              Anul 2:
                           
                           
                              183 000  EUR
                           
                        
                              Anul 3:
                           
                           
                              186 000  EUR
                           
                        
            
               
                  (3)
               
               
                  Eventualul ajutor financiar din partea programelor de asistență ale Uniunii se va decide separat, în conformitate cu programul respectiv al Uniunii.
               
            
               
                  (4)
               
               
                  Contribuția Serbiei va fi gestionată în conformitate cu Regulamentul financiar (1) aplicabil bugetului general al Uniunii.
               
            
               
                  (5)
               
               
                  Cheltuielile de călătorie și de ședere suportate de reprezentanții și de experții din Serbia în scopul participării la lucrările agenției sau la reuniunile referitoare la punerea în aplicare a programului de lucru al agenției se rambursează de către agenție pe aceeași bază și conform procedurilor care sunt în prezent în vigoare pentru statele membre ale Uniunii.
               
            
               
                  (6)
               
               
                  După intrarea în vigoare a prezentei decizii și la începutul fiecărui an care urmează, Comisia va adresa Serbiei o solicitare de fonduri corespunzătoare contribuției sale în cadrul agenției, în conformitate cu prezenta decizie. Pentru primul an calendaristic al participării sale, Serbia va plăti o contribuție proporțională, calculată începând de la data participării sale până la sfârșitul anului. Pentru anii următori, contribuția se va stabili în conformitate cu tabelul de la punctul 2 al prezentei anexe. Începând cu al patrulea an, contribuția va fi adaptată în funcție de orice majorare sau reducere a subvenției agenției, pentru a se menține analogia între contribuția Serbiei și bugetul agenției pentru UE-28. Contribuția poate fi, de asemenea, revizuită în următoarele exerciții financiare pe baza celor mai recente date statistice publicate de Oficiul de Statistică al Uniunii Europene (Eurostat).
               
            
               
                  (7)
               
               
                  Această contribuție este exprimată în euro și trebuie vărsată într-un cont bancar în euro al Comisiei.
               
            
               
                  (8)
               
               
                  Serbia își va plăti contribuția în conformitate cu solicitarea de fonduri pentru propria sa parte în termen de cel mult 30 de zile de la data la care Comisia trimite solicitarea de fonduri.
               
            
               
                  (9)
               
               
                  Orice întârziere a plății contribuției duce la plata de către Serbia a unei dobânzi aplicabile sumei restante datorate începând de la data scadenței. Rata dobânzii corespunde ratei practicate de Banca Centrală Europeană la data scadenței pentru operațiunile sale în euro, majorată cu 1,5 puncte procentuale.
               
            
         (1)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) Nr. 1605/2002 al Consiliului (JO L 298, 26.10.2012, p. 1).